Document ID: /fineweb-2-swissfilter-quality_10-filterrobots/filtered/02045.jsonl.gz/89

Нашата история
Нашата история
Преди сто години в село Кърпачево едно българско семейство си построило къща с плевня. Плевнята била дом на овце, прасета, крави и магаре, а на втория етаж се складирали сено и жито, сушели се и билки. От първото семейство и къщата е останал само споменът, но на плевнята бе вдъхнат нов живот. Преди 10 години друго семейство, Ива Таралежкова и Камен Терзиев, я купува и започва да обмисля как да запази автентичната каменно-кирпичена постройка. Трето семейство, техни приятели от Швейцария – Мелхиор и Кристине Бухс, им гостува в Кърпачево и също е възхитено от фасадата на постройката. И така четиримата приятели решават да започнат общ проект.
Проектът Плевня
Те се обръщат към друго приятелско семейство – i/o architects, видни български архитекти, със задачата да превърнат плевнята в къща за гости. Интересът на архитектите е привлечен особено от оригиналната структура на покрива и извитите дъбови греди и решават да ги откроят като основен декоративен елемент на интериора. Изцяло остъклената фасада запазва външния вид близо до оригиналния, а зеленият покрив е изненадващ и в същото време – свързан със средата.
Зеления покрив
Междувременно се присъединява още едно приятелско семейство. Всичките му членове работят усилено по разработването на собствен бизнес – производство на зелени покриви, новаторско за България начинание. И тъй като Innova Top Green тъкмо пристъпват във вдъхновяващия свят на зелената архитектура и строителство, за нула време се решава, че на Старата плевня ще бъде поставен първият скатен зелен покрив в България.
Реализацията
Билото е високо, а също и предизвикателствата. Дълбоки изкопи за отводняване и пречиствателна станция, съчетаване на нови и стари техники, необходимост от нестандартни решения всеки ден, сложна инсталация на зеления покрив - всичко, за да се комбинира автентичността на сградата с комфорта на модерното. И всичко това - в малкото селце Кърпачево, въпреки трудното намиране на квалифицирани работници, достъп на големи машини и доставка на нестандартно оборудване и материали.
И така, след една година работа в пек и в дъжд, сред дълбока кал и много стърготини, полуразрушената стопанска постройка се превръща в красивата къща за гости Плевня.